Potrivit Jandarmeriei, miercuri, în jurul orei 17.00 „jandarmii din cadrul Inspectoratului de Jandarmi Judeţean Alba, aflaţi în timpul unei misiuni de patrulare în municipiul Alba Iulia, au observat într-o parcare un şofer al unei companii de ridesharing al cărui comportament le-a atras atenţia”.
Jandarmii l-au legitimat şi întrucât „comportamentul acestuia ridica suspiciuni, au efectuat un control al maşinii în care au descoperit 27 de plicuri cu substanţă albă-cristalină, ascunse în două pachete de ţigări”.
La controlul corporal jandarmii au mai descoperit asupra şoferului suma de 2.000 de lei şi un telefon.
Persoanei în cauză i s-au întocmit „actele de constatare pentru săvârşirea infracţiunii de deţinere de substanţe interzise în conformitate cu Legea 143/2000, pentru combaterea traficului şi consumului ilicit de droguri”.
Bărbatul a fost dus la sediul Poliţiei Alba în vederea continuării cercetărilor.